Ásdís Valdimarsdóttir þakkar lífshamingjuna börnunum sínum Stundum hefur verið sagt um þá sem hafa gengið í gegnum ýmsa erfiðleika í lífinu , ekki síst heilsufarslega , að þeir hafi níu líf . Það má sjálfsagt alveg heimfæra á Ásdísi Valdimarsdóttir í Grundarfirði . Hún hefur í þrígang greinst með krabbamein . Sýnu erfiðast var það þegar hún glímdi við sjúkdóminn í fimm ár þegar flest börnin voru ung . En Ásdís stendur enn vel uppi , lífsglöð manneskja og að sjá heilsugóð . Hún tók á móti blaðamanni Skessuhorns með nýbökuðum rjómavöfflum og kaffi þegar hann heimsótti hana í síðustu viku . Ásdís segist þakka sína lífshamingju börnunum sínum sem hafi staðið eins og klettur við bakið á sér . Alltaf séu þau að taka upp á einhverju skemmtilegu og mörg ánægjuleg jólin hafi hún átt með þeim . Ásdís fluttist einmitt til Grundarfjarðar rétt fyrir jólin 1957 . „ Við fórum með Baldri frá Reykjavík og það var svo dimmt og kalt að húsin í bænum sáust varla á milli éljanna . Mér var hugsað til þess að vonandi væri þetta ekki fyrirboði þeirra ára sem ég ætti framundan í þessum bæ , “ segir Ásdís þegar hún rifjar upp fyrstu minningabrotin frá því þegar hún kom til Grundarfjarðar . Hún átti eftir að flytjast þaðan eftir skilnað við eiginmanninn Þorvarð Lárusson en flutti svo aftur á Grundarfjörð . Það var einmitt fyrir tilstuðlan barnanna sem vildu fá hana til baka .